Foto: Screenshot; Twitter, Ilustracija Index, Fifa



HRVATSKA, Brazil, Kamerun i Meksiko, to je hrvatska skupina za SP! Kakav ždrijeb, Hrvatska i Brazil u skupini A otvaraju SP 12. lipnja u Sao Paulu, na stadionu Arena de Sao Paulo, u 22 sata po našem vremenu.

>>> REAKCIJE IZ CIJELOG SVIJETA NAKON ŽDRIJEBA PRATITE NA INDEXOVOJ TEMI.

Hrvatska u skupini nema nijednu europsku momčad, bit će to veliko iskušenje za pripremu igrača.

18. lipnja igramo s Kamerunom u Manausu, selimo iz Sao Paula u Amazonu, pa se potom opet vraćamo na obalu, u Recife, gdje 23. lipnja igramo s Meksikom!

Fifa je maksimalno zakomplicirala ždrijeb koji je određen geografski, ali dobili smo strašne skupine: Španjolska i Nizozemska otvaraju skupinu B , Engleska i Italija dijele grupu D!

Momčad Safeta Sušića je u skupini F, s Messijevom Argentinom, Iranom i Nigerijom, dok Nijemci otvaraju s Portugalom. Bit će to dvoboj nekadašnjih klupskih suigrača Ronalda i Ozila. U skupini G je i SAD; gledat ćemo sudar Klinsmanna i Njemačke, koju je vodio na SP-u 2006. godine.

BiH otvara na Maracani!

Izborniku Niki Kovaču se ostvarila želja da ostane u četvrtoj jakosnoj skupini, ali je Hrvatska ipak dobila tešku skupinu, no i čast da u Sao Paolu otvori prvenstvo s domaćinom Brazilom.



Bosna i Hercegovina će prvu utakmicu odigrat će s Argentincima na legendarnoj Maracani.



Svjetski prvak Španjolska dobila je skupinu B i za protivnike Čile, Australiju i Nizozemsku, a u skupini C su Kolumbija, Grčka, Obala Bjelokosti i Japan. Najjača skupina jest ona u kojoj je nositelj Urugvaj, a tu su Kostarika, Engleska i Italija, koja je voljom ždrijeba iz četvrte prebačena u drugu jakosnu skupinu. U skupini E su Švicarska, Ekvador, Honduras i Francuska, u vrlo jakoj skupini G Njemačka, Portugal, Gana i SAD, a najlakšom se čini skupina H u kojoj su Belgija, Alžir, Rusija i Južna Koreja.



Ždrijeb svjetskog nogometnog prvenstva u Costa do Sauipeu započeo je minutom šutnje u čast preminuloga Nelsona Mandele, a na ceremoniji su sudjelovali legendarni Pele i brazilska predsjednica Djilma Roussef. Kuglice su izvlačili sedam bivših svjetskih prvaka - Brazilac Cafu, Urugvajac Alcides Ghiggia, Argentinac Mario Kempes, Englez Geoff Hurst, Nijemac Lothar Matthaus, Talijan Fabio Cannavaro i Francuz Zinedine Zidane, te Španjolac Fernando Hierro. Hrvatskoj je otvaranje s Brazilom donijela ruka Engleza Hursta.



SKUPINE ZA SP U BRAZILU



SKUPINA A: A1 Brazil, A2 Hrvatska A3 Meksiko, A4 Kamerun

SKUPINA B: B1 Španjolska, B2 Nizozemska, B3 Čile, B4 Australia

SKUPINA C: C1 Kolumbija, C2 Grčka, C3 Obala Bjelokosti, C4 Japan

SKUPINA D: D1 Urugvaj, D2 Kostarika, D3 Engleska, D4 Italija

SKUPINA E: E1 Švicarska, E2 Ekvador, E3 Francuska, E4 Honduras

SKUPINA F: F1 Argentina, F2 Bosna i Hercegovina, F3 Iran, F4 Nigerija

SKUPINA G: G1 Njemačka, G2 Portugal, G3 Gana, G4 SAD

SKUPINA H: H1 Belgija, H2 Alžir, H3 Rusija, H4 Južna Koreja,

17:51 Cafu je stavio Brazil na poziciju A1. Potom su određeni ostali nositelji po svojim skupinama.

17:50 Najprije ćemo izvući jednu momčad iz četvrtog šešira gdje je devet euro zemalja, među njima i Hrvatska. Ta ekipa seli u drugi šešir.

17:48 KREĆE SLUŽBENA CEREMONIJA ŽDRIJEBA! Kuglice će izvlačiti sedam igrača koji su imali prilike osvojiti SP: i Francuz Zinedine Zidane, Brazilac Cafu, Argentinac Mario Kempes, Englez Geoff Hurst, Nijemac Lothar Matthaus, Urugvajac Alcides Ghiggia, Talijan Fabio Cannavaro te Španjolac Fernando Hierro. Redom su izašli na pozornicu.



Postupak ždrijeba:

1 U osam skupina razvrstat će se 32 ekipe. Četiri bubnja su u igri, ali u 2. bubnju je sedam reprezentacija, a u četvrtom bubnju devet ekipa. Tu je i Hrvatska. Uoči ždrijeba odradit ćemo predždrijeb: jedna ekipa iz četvrtog seli u drugi bubanj.



2. Slijedi izvlačenje reprezentacija iz prvog bubnja. Brazil ide u skupinu A na mjesto broj 1.



3. Iz prvog bubnja četiri južnoameričke reprezentacije idu u novi bubanj. Reprezentacija izvučena iz tog bubnja dobit će u svoju skupinu europsku reprezentaciju iz 2. bubnja, kako tri europske ekipe ne bi bile u istom bubnju.



4. Slijedi izvlačenje ekipa od grupe A do H, ali tijekom izvlačenja iz drugog bubnja izbjegavat će se da dvije južnoameričke države budu u istoj skupini.



5. Pozicije unutar skupine za momčadi koje nisu nositelji odredit će se ždrijebom, nakon čega ćemo znati točan raspored utakmica.

17:45 Na pozornici je Pele: "Sjećam se nekih detalja sa SP-a, a posebno onih iz 1950. godine kada smo igrali u Brazilu. Sjećam se i koliko smo puta plakali jer nismo osvojili trofej. Nadam se da ćemo osvojiti turnir dogodin"

17:30 Na stageu je najbolji strijelac svjetskih prvenstava, Ronaldo! (15 pogodaka). "Želim pozdraviti svijet. Bilo mi je lakše zabiti tih 15 golova, nego sudjelovati u organizaciji SP-a. Ovo je Brazuca, lopta koju je testiralo čak 600 vrhunskih nogometaša", predstavio je legendarni brazilski napadač predmet o kojem će ovisiti karijere mnogih idućeg ljeta.

17:22 Naslov svjetskih prvaka brane Španjolci. Njihov izbornik Del Bosque iznio je na pozornicu nacjenjeniji svjetski pehar koji će predati novim prvacima. Ili možda ostaviti u svojoj vitrini?

"Neće nam biti lako osvojiti SP drugi put, ali dat ćemo sve od sebe", rekao je Del Bosque.

17:20 Pogledali smo kratki video podsjetnik na dosadašnje Mundijale, od prvog 1930. godine u Urugvaju, pa do SP -a 2010. godine u JAR-u.

17:20 Joseph Blatter, predsjednik Fife, pozvao je navijače na najveći party na svijetu idućeg ljeta. "Dajmo nogometu pravu vrijednost, onu vrijednost koja se vidi na terenu, ali i izvan terena. Molim 200 milijuna Brazilaca, ujedinite se, družite te", rekao je Blatter.

17.15 Dilma Rousseff, predsjednica Brazila, najavila je da ćemo u zemlji koja do sada nikada nije propustila SP, gledati najbolje svjetsko prvenstvo svih vremena.

17:02 Ceremoniju vodi popularni brazilski estradno-novinarski par Fenanda Lima i Rodrigo Hilbert

Tekst se nastavlja ispod oglasa

17:00 Ždrijeb je počeo minutom šutnje za Nelsona Mandelu.

16:59 Ćiro Blažević uoči ždrijeba: "Uvjeren sam da se naša reprezentacija najlakše mobilizira protiv atraktivnog protivnika. Tada malo tko ima šanse protiv nas. Štimac je obavio dio posla, omogućio nam je kvalifikacije, ali Šukerov potez bio je opravdan. Doveo je novog čovjeka koji je donio koheziju, samopouzdanje koje je bilo poljuljano i uspio nas je kvalificirati na SP"

>> Ždrijeb skupina Svjetskog prvenstva u Brazilu pratite na Indexu!

16:49 Zanimljivo, kada je 1950. godine Brazil prvi put ugostio SP na njemu se natjecalo 13 ekipa.

16:31 Uzvanici s crvenog tepiha polako zauzimaju svoja mjesta u dvorani. U Costi de Sauipe je ugodnih 28 stupnjeva.

16.30 Pola je sata do ždrijeba. Izbornik Njemačke reprezentacije Loew srdačno se pozdravio s jednom od najvećih nogometnih legendi, Peleom.

16:00 Sat vremena dijeli nas do početka ždrijeba skupina za SP!

15:48 Američki izbornik Jurgen Klinsmann tvrdi kako je njemu i njegovoj ekipi svejedno protiv koga će igrati u skupini.



"Igrat ćemo s 1000 posto snage protiv svakog protivnika", poručio je Nijemac na klupi SAD-a.

15:45 Izbornik hrvatske reprezentacije Niko Kovač spremno očekuje ždrijeb skupina, a pritom se fotografirao s izbornikom francuske reprezentacije Didierom Deschampsom.

15:30 Zinedine Zidane, legendarni francuski nogometaš alžirskih korijena, poručio je: "Imam dvije domovine - Francusku u kojoj sam rođen i Alžir koji mi je u srce. Želim sreću i jednoj i drugoj."

15:20 Pele je stigao na ceremoniju! Legendarni Brazilac odbio je sudjelovati u ždrijebu skupina.

"Odbio sam ponudu jer se ne bih osjećao ugodno u slučaju da Brazil spojim s nekim neugodnim reprezentacijama", objasnio je Pele.

15:00 Cristiano Ronaldo se nada da će njegov Portugal izbjeći tri reprezentacije.



"Ne bih volio igrati protiv Njemačke, Španjolske i Brazila. To su glavni favoriti za osvajanje naslova", poručio je Ronaldo.

14:30 Sustavom ždrijeba za Svjetsko prvenstvo razočaran je talijanski izbornik Cesare Prandelli čija je reprezentacija u četvrtom "potu".

13:30 Brazil je najveći favorit za osvajanje Svjetskog prvenstva prema kladionicama, a isto smatra i njemački izbornik Joachim Low.

12:30 FIFA je odlučila da će se utakmice prekidati u 30. i 60. minuti, dakle po jedan put tijekom svakog poluvremenua, ako temperatura na terenu bude viša od 32 stupnja.

12:00 Ždrijeb Svjetskog prvenstva u brojevima pogledajte ovdje, kao i tko su legende koje će izvlačiti kuglice danas u Salvadoru.

11:30 Svjetsko prvenstvo u Brazilu na rasporedu je od 12. lipnja do 13. srpnja 2014. godine. Brazilci su po drugi put u povijesti domaćini SP-a. Inače, ovo će biti prvo SP na kojem će se koristiti tehnologija na gol-liniji.

11:00 Hrvatska je do sada nastupila na tri SP-a. Prvi put u Francuskoj 1998. godine, kada su Ćirini sinovi osvojili broncu. Hrvatska je tada u skupini igrala protiv Argentine, Japana i Jamajke. Na Sp-u u Južnoj Koreji i Japanu, Hrvatska je u skupini igrala protiv Italije, Meksika i Ekvadora, dok je na svom posljednjem SP-u 2006. godine hrvatska reprezentacija u skupini igrala protiv Brazila, Japana i Australije.

Raditi analize s kime bi Hrvatska mogla igrati u skupini na SP-u doista nema smisla. FIFA se potrudila zakomplicirati ždrijeb, pa je tako Hrvatska u četvrtoj jakosnoj skupini iz koje će jedna reprezentacija prije ždrijeba preseliti u drugu jakosnu skupinu. Međutim, bilo bi idealno da Hrvatska igra u skupini H u kojoj će se utakmice igrati u gradovima s umjerenom klimom, a bilo bi poželjno izbjeći domaćina Brazil.



Hrvatski reprezentativci, kao i izbornik Niko Kovač, nemaju previše želja, osim one jedne da ih se previše ne voza po Brazilu. Kovač je još nadodao kako ne bi htio da Hrvatska bude taj sretnik koji će iz četvrte skupine preseliti u drugu jakosnu skupinu.

"Mislim da nema smisla puno analizirati gdje igra koja skupina prije nego se održi ždrijeb i točno vidimo gdje igramo", rekao je Kovač, koji je u četvrtak stigao u Brazil.